รัฐบาลไทย-ข่าวทำเนียบรัฐบาล-นายกรัฐมนตรีห่วงใยความปลอดภัยประชาชนจากการเล่นน้ำสงกรานต์ กำชับหน่วยงานดูแลผู้จัดกิจกรรมทุกพื้นที่ทั่วประเทศตรวจสอบความปลอดภัยสถานที่จัดงาน ระมัดระวังอุบัติเหตุ
วันพฤหัสบดีที่ 13 เมษายน 2566
13/04/2566
นายกรัฐมนตรีห่วงใยความปลอดภัยประชาชนจากการเล่นน้ําสงกรานต์ กําชับหน่วยงานดูแลผู้จัดกิจกรรมทุกพื้นที่ทั่วประเทศตรวจสอบความปลอดภัยสถานที่จัดงาน ระมัดระวังอุบัติเหตุ
นายกรัฐมนตรีห่วงใยความปลอดภัยประชาชนจากการเล่นน้ําสงกรานต์ กําชับหน่วยงานดูแลผู้จัดกิจกรรมทุกพื้นที่ทั่วประเทศตรวจสอบความปลอดภัยสถานที่จัดงาน ระมัดระวังอุบัติเหตุจาการเบียดเสียดในพื้นที่แออัด รวมถึงไฟดูด ไฟช็อตจากการเล่นอุโมงค์น้ํา ปาร์ตี้โฟม
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้รับรายงานถึงบรรยากาศเทศกาลสงกรานต์ในปีนี้ว่าประชาชนได้เริ่มออกมาเล่นน้ําสงกรานต์อย่างคึกคักเนื่องด้วยอากาศร้อนและการเว้นกิจกรรมไป 3 ปีในช่วงมีการแพร่ระบาดของโควิด19 ขณะที่หลายหน่วยงานทั้งภาครัฐ ผู้ประกอบการเอกชน หลายพื้นที่ทั่วประเทศก็ได้จัดกิจกรรมเพื่อกระตุ้นการท่องเที่ยวด้วย
ทั้งนี้ จากที่คาดว่าจะมีประชาชนออกเดินทางท่องเที่ยวและไปร่วมงานสงกรานต์ในจุดต่างๆ จํานวนมากนี้ นายกรัฐมนตรีมีความห่วงใยในประเด็นด้านความปลอดภัยจากการเล่นน้ํา โดยกําชับหน่วยงานที่รับผิดชอบกํากับการจัดกิจกรรมต่างๆ ในแต่ละพื้นที่ให้ความสําคัญ ตรวจติดตามผู้จัดงานดูแลให้เกิดความปลอดภัยทุกด้านแก่ผู้ร่วมงาน พื้นที่ใดที่คาดว่าประชาชนจะเข้าร่วมจํานวนมาก ให้มีการประกาศแนะนําข้อควรระมัดระวังอุบัติเหตุจากการเบียดเสียด การดูแลป้องกันตนเองของผู้เข้าร่วมงานเมื่อต้องเข้าไปในพื้นที่แออัด ขณะที่เจ้าหน้าที่ที่ดูแลพื้นที่ให้มีแผนเผชิญเหตุให้พร้อม
น.ส.ไตรศุลี กล่าวว่า นายกรัฐมนตรียังห่วงใยต่อกรณีอันตรายจากไฟดูด ไฟช็อต ที่ข้อมูลจากกองป้องกันการบาดเจ็บ กรมควบคุมโรค พบว่าปี 61-62 ประเทศไทยพบผู้ประสบอุบัติเหตุไฟฟ้าช็อตในในช่วงวันสงกรานต์ และเข้ารับการรักษาในโรงพยาบาล จํานวน 47 ราย ซึ่งสาเหตุมาจากการเล่นน้ําแล้วน้ํากระเด็นไปถูกปลั๊กไฟ สายไฟ อุปกรณ์ไฟฟ้าชํารุด เกิดไฟฟ้ารั่วและเมื่อร่างกายเปียกก็ทําให้กระแสไฟสามารถไหลผ่านร่างกายได้ง่าย
ดังนั้น ขอให้มีการกํากับผู้จัดการ ให้ตรวจสอบเรื่องของระบบไฟฟ้าอย่างเข้มงวด สํารวจบริเวณจุดเสี่ยงโดยรอบ โดยเฉพาะจุดติดตั้งเครื่องตัดไฟ เมื่อเกิดเหตุสามารถหาจุดตัดไฟได้รวดเร็ว ตรวจดูว่าบริเวณที่เล่นน้ํามีปลั๊กไฟหรือเครื่องใช้ไฟฟ้าที่เสี่ยงหรือไม่ หากพบอุปกรณ์ไฟฟ้าชํารุดต้องซ่อมแซมทันที รวมทั้งหากมีการเล่นในอุโมงค์น้ําหรือปาร์ตี้โฟน ควรตรวจสอบการติดตั้งอุปกรณ์ฉีดน้ํา ราวสายน้ํา การฉีดสร้างโฟมให้มีความปลอดภัย กรณีมีขบวนแห่ให้ระวังเกี่ยวสายไฟที่พาดผ่านตามเส้นทาง
ในส่วนของประชาชนก็ขอให้เล่นน้ําอย่างระมัดระวัง หากตัวเปียกห้ามสัมผัสวัสดุนําไฟฟ้าทุกชนิด เช่น การเปิดปิดอุปกรณ์ไฟฟ้า กดกริ่งไฟฟ้า เสียบปลั๊กไฟ ชาร์จโทรศัพท์มือถือ เครื่องเสียง เสาเหล็ก ราวสะพานลอย ป้ายโฆษณา รวมถึงระวังการเล่นน้ําใกล้เสาไฟฟ้า ในอุโมงค์น้ํา ปาร์ตี้โฟม ที่อาจเกิดไฟฟ้ารั่วและช็อตได้
ทั้งนี้ กระทรวงสาธารณสุขได้มีข้อแนะนําเกี่ยวกับวิธีการให้ความช่วยเหลือที่ถูกต้องกรณีพบผู้ประสบอุบัติเหตุไฟช็อตว่า อย่าใช้มือเปล่าแตะตัวผู้ที่โดนไฟดูด ซ็อต ให้รีบตัดกระแสไฟฟ้าในที่เกิดเหตุให้เร็วที่สุดเช่นถอดปลั๊ก ปลดสวิตช์หรือคัตเอาต์ ใช้วัสดุที่ไม่นําไฟฟ้า เช่น ผ้าแห้ง เชือกแห้ง พลาสติกที่แห้งสนิท ถุงมือยาง ไม้แห้ง เขี่ยสายไฟออก ผลักหรือดึงตัวผู้ประสบอันตรายให้หลุดออกมาโดยเร็ว หากผู้ประสบเหตุหมดสติหรือหยุดหายใจ ให้ทําการช่วยฟื้นคืนชีพ (CPR) แล้วรีบนําส่งโรงพยาบาลโดยเร็ว หรือโทรขอความช่วยเหลือที่ 1669